Opettaja sai luotsattavakseen poikkeuksellisen levottoman nelosluokan. Opettaja yritti miettiä, mikä lietsoi lasten häiriköintiä ja tarkkaili luokkaa.

Yksi ensimmäisistä havainnoista oli, että lapset katselivat pornoa välituntien aikana älypuhelimillaan.

”Kun opettaja kutsui kokoon vanhempainillan ja kertoi lasten harrastuksesta, vanhempien ensimmäinen kommentti oli, että älä nyt hulluja puhu. Kun sivuhistoriat ja muut tarkistettiin, vanhemmat olivat ällistyneitä, että ei voi olla totta”, kertoo lastenpsykiatri Jari Sinkkonen.

”Kun lapsilta otettiin kännykät pois ja niihin pantiin nettipornon estävät asetukset, luokka rauhoittui.”

Vanhemmat ihan ulalla

Nettipornon kuluttajista löytyy Sinkkosen mukaan toisella kymmenellä olevia koululaisia. He osaavat hoitaa harrastuksensa niin, ettei tietokoneen sivuhistoriaan jää jälkiä.

Erityisesti Sinkkosta kiukuttaa välinpitämättömyys, jolla vanhemmat suhtautuvat tietotekniikan pimeään puoleen.

”Hirveän monet vanhemmat ovat ihan pihalla ja sulkevat silmänsä näiltä ilmiöiltä. He saattavat kertoa katselleensa itsekin Ratto-lehtiä, joita isällä oli piilossa. Mutta jos vertaa nykyajan kovaa nettipornoa ja 80-luvun Ratto-lehtiä, siinä on aika iso ero.”

Toinen Sinkkosen huolenaihe ovat lapsilta kielletyt tietokonepelit. Eräs yhteyttä ottanut viidennen luokan opettaja kertoi luokkansa pojilla olevan yhteinen harrastus ja välituntien puheenaihe: väkivaltaisuudestaan tunnettu K-18-peli Grand Theft Auto 5.

”Ihmiset ovat käsille lyötyjä ja sanovat, että asialle ei voi mitään ja se on tullut jäädäkseen. Oikea suhtautuminen olisi kiinnostua ja miettiä, mitä pitää tehdä jos 10-vuotias lapsi alkaa kärttää K18-peliä. Silloin pitää sanoa että sorry vaan, ei tule meidän huusholliin.”

Välillä pitää olla tylsää

Sinkkonen on vaatinut lasten ruutuajan rajoittamista. Nuorille tekee vain hyvää, jos välillä on tylsää. Se jos mikä ruokkii mielikuvitusta.

”Lapset tarvitsevat rauhaa ja sitä, ettei ole mitään tekemistä. Silloin he joutuvat itse keksimään leikkejä. Olen sanonut että lasten pitää mennä nenä räässä pusikossa niin että aikuiset eivät ohjaa. Silloin he ovat onnellisia.”